text: Sig din mening og få en gratis hotdog
  29 april 2017 kl. 08.00
  Flere regionsrådspolitikere står lørdag klar til at servere hotdog til borgerne. Du kan møde dem i forbindelse med åbent hus på flere af regionens sygehuse og institutioner.
  Har du længe haft lyst til at sige din mening til en regionsrådspolitiker, så har du i dag chancen. Politikerne vil nemlig gerne høre din mening om, hvad der kan gøres bedre, og hvad de gør godt. Derfor rejser de i dag rundt med en mobil pølsevogn og serverer gratis hotdog til borgerne.
  Klokken 10-14 er pølsevognen placeret foran hovedindgangen til Sydvestjysk Sygehus i Esbjerg. Her står bl.a. Stephanie Lose klar med de ristede løg og remouladen.
  Klokken 14-17 holder der en pølsevogn ved Sygehus Lillebælt i Kolding. Her er Stephanie Lose såmænd også blandt pølsemændene.
  Endelig kan du bytte dine meninger ud med en hotdog i Aabenraa, hvor der er hotdog ved psykiatrisygehuset mellem klokken 16 og 19.
  
  